**Številka: 178/19**

**Datum: 9.9.2019**

**Državni zbor RS**

**Odbor za infrastrukturo, okolje in prostor**

**(v roke predsedniku Edvardu Pauliču)**

**STALIŠČE K TOČKI A1 RAZŠIRJENE SEJE**

**ODBORA ZA INFRASTRUKTURO, OKOLJE IN PROSTOR DZ RS , dne 10.9.2019**

(Pobuda Pravno-informacijskega centra nevladnih organizacij, Ljubljana, in Društva za ohranjanje naravne dediščine Slovenije, Ljubljana, za začetek postopka za oceno ustavnosti Zakona o interventnem odvzemu osebkov vrst rjavega medveda (Ursus

arctos) in volka (Canis lupus) iz narave)

Mnenje Zakonodajno pravne službe DZ z dne 28.8.2019 zaključuje, da pobuda za oceno ustavnosti ni utemeljena, Vlada pa v mnenju z dne 7.8.2019 celo predlaga Ustavnemu sodišču, da se predlog zavrne. Glede na delitev oblasti in neodvisnost sodstva, menimo, da nikakor ni dopustno, da kdorkoli vpliva na odločitev sodišča, ali bo pobudo obravnavalo ali ne, še manj pa na to, kako naj o njej odloči. Zahtevamo in pričakujemo, da se v demokratični družbi in pravni državi, kakršna bi Slovenija morala biti, omogoči nevladni - civilni družbi, ki ima za seboj več kot 13.000 podpisov proti odstrelu, pravično obravnavo pobude na tej ravni. Poleg tega so se okoliščine za izvajanje interventnega zakona spremenile – lovno območje ni več omejeno na okolico pašnikov, kjer so napadi, pač pa na širše območje. Tako ni več varovalke, ki je bila po našem razumevanju bistveni element interventnega zakona, ampak se lahko strelja vsepovsod in tudi ponoči (neomejene možnosti za masaker, volkovi tako praktično nimajo nikjer več miru). Poleg tega se je pojavil še redni odlok o odstrelu, ta dvojnost je nelogična in po našem mnenju zelo sporna!

Ob tem opozarjamo, da glavni namen ni razprava o tem ali je nek zakon ustaven ali ne, ampak kako bomo zadevo rešili v prid ljudi na teh območjih in v prid volka kot zaščitene vrste (nanj se osredotočamo z našimi aktivnostmi).

Predlagamo, da Odbor za infrastrukturo, okolje in prostor zaprosi Vlado RS , da:

* sprejme vse potrebne ukrepe, da prepreči trofejni lov in krivolov volka, kršitelje identificira in ostro sankcionira (nedopustno je zavarovane vrste živali obravnavati kot lovne ali celo trofejne živali);
* poskrbi, da se kompletne kadavre (z glavo, kožo, tacami, repom itd.) vseh odstreljenih volkov in morebiti najdene osebke komisijsko preda v sežig (nedopustno je, da se uporabljajo kot trofeje);
* določi ustrezne pogoje – ukrepe za zaščito živali na paši, ki jih je potrebno izvajati na območju pojavljanja zveri (nemudoma sprejme nov pravilnik ali uredbo); nedopustno je, da je to področje še naprej neurejeno, po naših informacijah živali na paši, kjer prihaja do pokoliv večinoma niso ustrezno zaščitene – dve žici nista dovolj);
* se kmetovalcem omogoči, da dobijo subvencijo za visoko mrežno elektro ograjo + pastirske pse ali človeka pastirja + pastirske pse (določiti kateri psi so primerni, to niso Brder Collie ali podobni); sprejeti obvezne smernice za ravnanje s psi; določiti označevanje pašnikov, ki jih varujejo psi in pravno varstvo kmetov za primer napada psa na mimoidoče;
* se subvencionira stroške nakupa in postavitve ograje ter napajanja, pa tudi postavitev trajnih lesenih drogov, kjer premične palice za postavitev visoke elektro ograje zaradi lastnosti tal (skale) niso primerne; proučiti možnost dodelitve ograje na reverz;
* se subvencije za preventivno zaščito nudi tudi kmetovalcem, ki škodnih primerov še niso imeli, so pa na območju pojavljanja zveri (s terena imamo pritožbe, da subvencije ne dobijo, dokler nimajo škodnih primerov, kar je nesmiselno;
* se kmetovalcem, ki so ukrepe skrbno in v celoti izvedli in je z DNK analizo dokazano, da gre za napad volka, nastalo škodo v realni vrednosti nemudoma povrne (postopki so mnogo predolgi);
* se iz kohezijskih ali drugih projektnih sredstev načrtuje in izda razpise, da se kmetovalcem pomaga urediti pašnike, opremiti z ustrezno zaščito in izgraditi varne nočne staje ter krije pomoč s strani strokovnih služb, vključno z NVO, ki se zavzemajo za pomoč kmetom in zaščito zveri;

* Vlada RS do..… pošlje Odboru za infrastrukturo, okolje in prostor poročilo o izvajanju monitoringa volka (obstaja sum, da ta ne poteka kot bi bilo treba) ter o vseh zabeleženih škodnih primerih in vrsti pri tem uporabljenih zaščitnih ukrepov, postopku za ugotavljanje krivca pokola in rezultate; o vseh odstreljenih volkovih v obdobju od pričetka izvajanja monitoringa do danes pa kje (naslov ali GPS) so bili odstreljeni, kdo je izvedel odstrel (katera lovska družina ali interventna skupina), starost osebka, stanje, DNK in kje so kadavri; Vlada odboru predloži tudi poročilo katere rešitve namesto odstrela volka je proučila in kakšne so ugotovitve (premestitev v druge države itd.);
* se prouči možnost subvencioniranja obveznega individualnega ali skupinskega zavarovanja pri zavarovalnicah za škodne primere zaradi napada zveri, kot tudi v primeru napada pastirskih psov na mimoidoče.

Hvala za upoštevanje naših predlogov!

|  |  |
| --- | --- |
| Zveza ekoloških gibanj  Karel Lipič, univ. dipl. ing.  Predsednik | Društvo Volčje Srce  Matjaž Harisch, l.r.  Predsednik |